فريق حسنية أكادير جاب تجهيزات متطورة باش يواصل التداريب ديالوا باحترافية عالية طيلة أيام الحجر الصحي، المفروض على جميع الأندية بسبب تفشي فيروس كورونا المستجد. عبد الرحمان الحواصلي، حارس حسنية أكادير أكد في تصريح ل”كود”, أن مسؤولي الحسنية تفاعلوا بشكل إيجابي مع مقترح المعد البدني عبد العالي الرفاعي باش توحد التداريب، مشيرا إلى أن الفريق السوسي شرا واحد لابليكاسيون ونظام معلوماتي باش اللعابة يدربوا مجموعين وعن بعد تحت إشراف الطاقم التقني، اللي غادي يكون كيتابع التداريب مباشرة. الحواصلي أكد أن الحسنية شرات للعابة التجهيزات الرياضية بحال الفيلو، اي الدراجات الرياضية ومعدات أخرى كيحتاجوها اللعابة، اللي بدأوا كيتوصلوا بيها، كما أن الحسنية الفريق الوحيد في المغرب اللي شرا هاد المعدات. عبد الرحمان الحواصلي، الحارس المتألق في الحسنية أكد أن اللاعبين غادي يبقوا يدربوا من نهار الاثنين الجاي بحال اللعابة ديال باييرن ميونيخ الألماني بعد شراء المعدات اللازمة والتطبيق المعلوماتي. وبخصوص البرنامج الغذائي للاعبين، أكد الحواصلي أن الواحد خاص ياكل ويقيس، باش ما يزيدش في الوزن، لأنه الا زاد فيه غادي يصعاب عليه يرجع في المستوى اللي كان عليه، وزاد قائلا “خاص كل واحد يحافظ على نظام صحي متوازن، وخاصوا يتجنب الصهير وينعس بكري باش يحفاظ على رشاقته ولباقته البدنية، هادشي اللي مطلوب في هاد التوقيت ديال الحجر المنزلي” . 
الكورة فزمن كورونا.. الحواصلي لـ”كود”: جابونا تجهيزات متطورة وغادي نتدربوا بحال باييرن ميونيخ.. وخاص الواحد ياكل ويقيس